એ વિશે વધુ માહિતી આપતાં લાઇબ્રેરીના એક અધિકારીએ મિડ-ડે LOCALને કહ્યું હતું કે ‘આ લાઇબ્રેરી BMCના કબજા હેઠળ આવે છે. કેટલાંક વર્ષો પહેલાંથી BMCમાં પત્રો લખીને મોકલવામાં આવી રહ્યા છે છતાં લાયબ્રેરીના જરૂરી રિપેરકામ માટે કોઈ હકારાત્મક પ્રતિસાદ જોવા નથી મળતો. લાઇબ્રેરીના બિલ્ડિંગની દીવાલ પર લગાવવામાં આવેલી ટાઇલ્સ તૂટીને ઊખડવા માંડી છે. લાઇબ્રેરીના બિલ્ડિંગના છજાવાળા એન્ટ્રન્સનો થાંભલો ગમે ત્યારે ઢળી પડે એમ હોવાથી એ એન્ટ્રન્સ પર કાયમ માટે તાળું જ મારી દીધું છે. લાઇબ્રેરીની બહારની દીવાલ પણ એટલી જૂની છે કે એક જગ્યાએથી ઇંટો નીકળી જતાં રાતે એમાંથી અંદર આવીને લોકો દારૂ પીવા બેસી જાય છે. આમ તો અમે ત્યાં પતરું રાખ્યું છે વૉલને કવર કરવા માટે પણ એનો કોઈ ફાયદો નથી. મને તો ડર એનો લાગે છે કે કોઈ મહિલા સાથે ન ઘટવાનું ઘટે તો તકલીફ થશે, કેમ કે આમાંથી કોઈ પણ વ્યક્તિ પતરું હટાવીને અંદર આવી-જઈ શકે છે.’